**NACRT PRIJEDLOGA**

Na temelju članka 20. stavka 1. i članka 42. Zakona o lokalnim porezima („Narodne novine“ broj 115/16, 101/17, 114/22, 114/23 i 123/24) i članka 29. Statuta Grada Paga („Službeni glasnik Grada Paga“, broj 5/21 i 4/22), Gradsko vijeće Grada Paga, na sjednici održanoj \_\_\_, donosi

**ODLUKU**

**o izmjeni Odluke o porezima Grada Paga**

Članak 1.

Ovom Odlukom mijenja se Odluka o porezima Grada Paga („Službeni glasnik Grada Paga“, broj 9/23).

Članak 2.

Članak 1. točka 2. mijenja se i glasi:

2. za potrebe plaćanja poreza na nekretnine, visina poreza na nekretnine, a ovisno o zoni gdje se nekretnina nalazi i nadležno porezno tijelo za utvrđivanje i naplatu poreza.

Članak 3.

Članak 2. točka 2. mijenja se i glasi:

2. porez na nekretnine

Članak 4.

Odjeljak iznad članka 4. mijenja se i glasi: 2. Porez na nekretnine

Članak 5.

Članak 4. mijenja se glasi:

U Gradu Pagu određuju se ukupno tri zone za utvrđivanje i naplatu poreza na nekretnine i to: I. (prva), II. (druga) i III. (treća) zona.

Članak 6.

Članak 5. mijenja se i glasi:

U I. zoni porez na nekretnine plaća se u visini od 6,25 EUR po četvornom metru korisne površine godišnje.

U II. zoni porez na nekretnine plaća se u visini od 5,65 EUR po četvornom metru korisne površine godišnje.

U III. zoni porez na nekretnine plaća se u visini od 5,00 EUR po četvornom metru korisne površine godišnje.

Članak 7.

Članak 6. mijenja se i glasi:

U smislu članka 5. ove Odluke:

I. ( prva) zona obuhvaća naselja: grad Pag, Šimuni, Košljun s Probojem, Bošana ( sa Dubravom, Sv. Markom i Sv. Marijom),

II. ( druga) zona obuhvaća naselja: Vlašići, Dinjiška, Miškovići i Smokvica

III. ( treća) zona obuhvaća naselja: Gorica, Vrčići i Stara Vasa ( sa Kukovićima i Šišinima).

Članak 8.

Članak 11. stavak 1. mijenja se i glasi:

Poslove u svezi s utvrđivanjem, evidentiranjem, nadzorom, naplatom i ovrhom radi naplate poreza na nekretnine i poreza na korištenje javnih površina obavljat će nadležni upravni odjel Grada Paga.

Članak 9.

Započeti postupci utvrđivanja i naplate gradskih poreza koji nisu dovršeni do dana stupanja na snagu ove Odluke dovršit će se po odredbama Odluke o porezima Grada Paga („Službeni glasnik Grada Paga“ broj 9/23)

Članak 10.

Ova Odluka stupa na snagu osmog dana od dana objave u „Službenom glasniku Grada Paga“.

KLASA: 410-01/25-10/1  
URBROJ: 2198-24-04/01-25-1  
Pag, 13. siječnja 2025.   
  
 GRADSKO VIJEĆE GRADA PAGA

PREDSJEDNICA

Jasna Magaš

OBRAZLOŽENJE

Dana 01.01.2025. stupio je na snagu Zakonom o izmjenama i dopuni Zakona o lokalnim porezima („Narodne novine“ broj 152/24). Promjene u odnosu na jedinice lokalne samouprave odnose se prvenstveno na odredbe o porezu na kuće za odmor.

Dosadašnji porez na kuće za odmor zamijenjen je porezom na nekretnine.

Porez na nekretnine nije isključivo prihod jedinice lokalne samouprave, već 80% pripada jedinici lokalne samouprave na čijem području se nekretnina nalazi, a 20% pripada jedinici područne (regionalne) samouprave.

Proširen je raspon u kojem su lokalne jedinice ovlaštene samostalno propisivati visinu poreza na nekretnine, na način da su ranije važeći iznosi zamijenjeni iznosima od 0,60 i 8,00 EUR/m2 korisne površine nekretnine godišnje.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama poreza na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaj na utvrđivanje statusa nekretnine za potrebe utvrđivanja poreza na nekretnine.

Postojeće odluke o lokalnim porezima jedinice lokalne samouprave dužne su uskladiti s odredbama Zakona o izmjenama i dopuni Zakona o lokalnim porezima („Narodne novine“ broj 152/24) do 28. veljače 2025. za primjenu tijekom 2025. godine

Slijedom navedenog, predlaže se donošenje ove Odluke.